V zmysle plánu práce, Slovenská obchodná inšpekcia (ďalej len „SOI“) v prvom polroku 2010 uskutočnila kontrolnú akciu detských kočíkov zameranú na ich bezpečnosť preverením dodržiavania požiadaviek zákona č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (ďalej len „zákona o ochrane spotrebiteľa“) a NV SR č. 404/2007 Z. z. o všeobecnej bezpečnosti výrobkov, ktorých požiadavky na bezpečnosť sú ďalej konkretizované v STN EN 1888:2003 "Výrobky určené na starostlivosť o deti – Detské kočíky ", vrátanie jej zmien A1, A2, A3.
Na overenie ich bezpečnosti sa na základe podnetov spotrebiteľov a vlastných zistení SOI z predchádzajúceho obdobia ako aj notifikácií zo systému RAPEX, odobralo celkom 11 druhov vzoriek detských kočíkov, ktoré boli podrobené skúšaniu, či ich vlastnosti sú v súlade s požiadavkami STN EN 1888:2003 "Výrobky určené na starostlivosť o deti – Detské kočíky", vrátanie jej zmien A1, A2, A3./ďalej len STN EN / a požiadavke Nariadenia Európskeho parlamentu a Rady č. 1907/2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (ďalej len „Nariadenie EP a R“). 
Súčasne sa kontrolovala aj správnosť a úplnosť značenia kočíkov, ktoré boli v čase kontroly v ponuke na trhu, hlavne či sú označené príslušnými bezpečnostnými upozorneniami podľa citovanej STN EN.

Predmetom kontroly boli detské kočíky: hlboké, športové, kombinované, viacúčelové, vrátane kočíkov pre dvojčatá.
Pretože kontrola bola zameraná na kočíky, ktoré sa nachádzali v priamej ponuke pre spotrebiteľa, objektami kontroly boli predovšetkým špecializované obchody s detským tovarom, obchody s hračkami, obchodné centrá, obchodné domy a trhoviská.

Výsledky kontroly
Kontroly zamerané na kontrolu detských kočíkov, boli vykonané v celkom 101 prevádzkových jednotách zameraných na predaj detských potrieb. 
V 47 prevádzkových jednotkách inšpektori zistili vizuálnou kontrolou nedostatky na 177, t.j. 23% druhoch v celkovej hodnote 57147,- €, z celkového počtu 764 druhov prekontrolovaných detských kočíkov.
Išlo o nasledovné nedostatky:
•	chýbajúce bezpečnostné upozornenia na kočíku, príp. v návode na používanie
•	neoznačenie referenčným, alebo sériovým číslom a ďalšími všeobecnými informáciami, ktoré nemajú priamy vplyv na bezpečnosť  výrobku,
•	neznačené údaje o výrobcovi, dovozcovi,

Konkrétne zistenia z hľadiska jednotlivých chýbajúcich údajov označovania sú nasledovné:

Nedostatok –chýbajúce označenie	Počet druhov bez označenia	
bezpečnostné upozornenia na kočíku	95	
bezpečnostné upozornenia v návode na používanie	71	
označenie výrobcom, dovozcom	11	
označenie referenčným, alebo sériovým číslom a ďalšími všeobecnými informáciami, ktoré nemajú priamy vplyv na bezpečnosť  výrobku	83	
Pozn.: Na jednom kuse boli súbežne zistené viaceré nedostatky značenia.
Najzávažnejším a najčastejším nedostatkom boli chýbajúce bezpečnostné upozornenia priamo na výrobku a to u 95 druhov výrobkov. Išlo o upozornenia, ktoré sú najzávažnejšie pre zabezpečenie bezpečnosti detí, ktoré sú najzraniteľnejšou skupinou spotrebiteľov.
Prípady nesprávneho či neúplného značenia 13 druhov kočíkov v hodnote 5730,- € boli riešené dobrovoľným odstránením nedostatkov samotným kontrolovaným subjektom. Pre chýbajúce značenie na 159 druhoch v hodnote 50044,-€ uložili inšpektori zákaz ich predaja, príp. dodávky do doby odstránenia zisteného nedostatku. Na 5 druhov v hodnote 1372,- € inšpektori SOI nariadili odstrániť zistené nedostatky označovania uložením záväzných pokynov.

Kontrola bezpečnosti výrobkov

V rámci kontrolnej akcie bolo na overenie bezpečnosti detských kočíkov odobratých celkom 11 druhov výrobkov.
Na základe vykonaných skúšok príslušnou skúšobňou bolo 8 druhov kočíkov kvalifikovaných ako nebezpečné výrobky so zisteným závažným rizikom ohrozenia zdravia dieťaťa.

Nebezpečné výrobky - riziká ohrozenia zdravia dieťaťa

1)	detský kombinovaný kočík Deltim Fokus, označený poľský pôvod,
-	riziko uviaznutia prstov dieťaťa v prístupných medzerách v pásme jeho dosahu,
-	chemické riziko, prekročená povolená limitná koncentrácia obsahu ftalátov,

2)	športový kočík Golfové palice, pôvod neuvedený – dodané z Maďarska,
-	riziko uviaznutia prstov dieťaťa v prístupných medzerách v pásme jeho dosahu,
-	riziko uviaznutia dieťaťa v kočíku pri jeho neočakávanom zložení z dôvodu nedostatočného zabezpečenia blokovacieho zariadenia sklápacieho mechanizmu,

3)	detský kombinovaný kočík Adbor Aston, označený poľský pôvod,
-	chemické riziko, prekročená povolená limitná koncentrácia obsahu ftalátov,

4)	detský športový kočík golfový Titi, pôvod neuvedený – dodané z Poľska,
-	riziko uviaznutia dieťaťa v kočíku pri jeho neočakávanom zložení z dôvodu nedostatočného zabezpečenia blokovacieho zariadenia sklápacieho mechanizmu,

5)	detský športový kočík Herry, označený poľský pôvod,
-	riziko uviaznutia prstov dieťaťa v prístupných medzerách v pásme jeho dosahu,
-	riziko zadusenia dieťaťa oddeliteľnými malými časťami, ktoré sa nachádzajú v pásme jeho dosahu,
-	chemické riziko, prekročená povolená limitná koncentrácia obsahu ftalátov,

6)	detský kombinovaný kočík Jumper X Piratz, označený poľský pôvod,
-	riziko uviaznutia prstov dieťaťa v prístupných medzerách v pásme jeho dosahu,
-	chemické riziko, prekročená povolená limitná koncentrácia obsahu ftalátov,

7)	detský kombinovaný kočík Adbor Piccolino, označený poľský pôvod,
-	riziko uviaznutia prstov dieťaťa v prístupných medzerách v pásme jeho dosahu,
-	riziko zadusenia dieťaťa oddeliteľnými malými časťami, ktoré sa nachádzajú v pásme jeho dosahu,
8)	detský športový kočík 7 ukangxiangban, pôvod nezistený,
-	riziko uviaznutia prstov dieťaťa v prístupných medzerách v pásme jeho dosahu,
-	riziko uviaznutia dieťaťa v kočíku pri jeho neočakávanom zložení z dôvodu nedostatočného zabezpečenia blokovacieho zariadenia sklápacieho mechanizmu,

Poznámka:
V súlade s § 6 zákona o ochrane spotrebiteľa SOI dostala od hospodárskeho subjektu oznam o nedostatku na 1 druh detského kombinovaného kočíka Steggi Sport New Collection, ktorý za výnimočných okolností môže pre dieťa predstavovať riziko uviaznutia prstov v ťažko prístupných medzerách. Hospodársky subjekt súbežne oznámil dobrovoľné odstraňovanie zisteného nedostatku.

Na zistené nebezpečné druhy detských kočíkov boli v každom prípade prijaté opatrenia na ochranu spotrebiteľov:
-	dobrovoľné opatrenia samotnými podnikateľmi, ktorí sa zaviazali stiahnuť z trhu a od spotrebiteľov nebezpečné detské kočíky a informovať spotrebiteľskú verejnosť o nebezpečnom výrobku a jeho rizikách,
-	opatrenia uložené SOI – zákaz ich ďalšieho predaja a dodávky, ich stiahnutie z trhu, povinnosť informovať kupujúcich o zistených rizikách.

Súčasne budú všetky nebezpečné druhy detských kočíkov oznámené do systému Rapex spolu s opatreniami, ktoré boli prijaté na zabezpečenie ochrany spotrebiteľov a trhu buď dobrovoľne samotnými podnikateľmi, alebo formou opatrení uložených SOI .

O zistených nebezpečných výrobkoch a prijatých opatreniach SOI informovala príslušné hospodárske subjekty uvedené na výrobku v zmysle Nariadenia Európskeho parlamentu a Rady (ES) č. 765/2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje Nariadenie (EHS) č. 339/93. 

Záver:

Kontrolná akcia sa uskutočnila ako reakcia na nebezpečné detské kočíky zistené SOI v uplynulých rokoch a uverejnené v systéme RAPEX.
Výsledky tejto kontrolnej akcie však poukázali na opätovné časté nedodržiavanie bezpečnostných požiadaviek výrobkov tejto komodity. Za mimoriadne závažné zistenia je žiadúce považovať práve skúškami preukázanú rizikovosť vo viacerých vlastnostiach. Uspokojivé výsledky neboli zistené ani pri kontrole správnosti či úplnosti ich označovania, čo poukazuje na pretrvávajúce nízke právne povedomie podnikateľov.
Vzhľadom na cieľovú skupinu - deti, pre ktorú sú tieto výrobky určené, je nutné zdôrazniť nedôslednosť, s akou podnikatelia pristupujú k plneniu svojej zákonnej povinnosti uvádzať do obehu a distribuovať len bezpečné výrobky, práve v tomto sortimente. Výsledok, že až   81 % zo skúšaných kočíkov malo potvrdené riziko ohrozenia zdravia dieťaťa, tento fakt len potvrdzuje. Preto SOI bude v preverovaní ich bezpečnosti formou skúšania odobratých vzoriek systematicky pokračovať aj v nasledujúcom období.

OPATRENIA:

1.	Z každej vykonanej kontroly bol inšpektormi SOI spísaný záznam a pri zistených nedostatkoch boli vydané záväzne pokyny na ich odstránenie.

2.	Podľa § 6 ods. 1 písm. a) bod 1 zákona č. 128/2002 Z. z. bolo vydané opatrenie na mieste na zákaz predaja do vykonania nápravy na 177 druhov detských kočíkov v hodnote 57146,96,- €. 

3.	Kontrolované subjekty dobrovoľne prijali opatrenia na odstránenie zistených nedostatkov u 13 druhov detských kočíkov v celkovej hodnote 5730,92,- €.

4.	Podľa § 6 ods. 1 písm. d) zákona č. 128/2002 Z. z. bolo kontrolovanej osobe nariadené odstránenie zistených nedostatkov na 5 druhoch detských kočíkov v hodnote 1372,09,- €.

5.	V prípade 8 druhov zistených detských kočíkov so závažným rizikom boli prijaté opatrenia na ochranu trhu - zákaz ich predaja, príp. dodávky, stiahnutie z trhu a informovanie spotrebiteľov.

6.	SOI o obmedzujúcich opatreniach prijatých na trhu  v zmysle čl. 21 Nariadenia EP a Rady č. 765/2008 informovala príslušné hospodárske subjekty uvedené na výrobkoch na základe čl. 19 Nariadenia.